
                      MINISTERUL SĂNĂTĂȚII AL REPUBLICII MOLDOVA
____________________________________________________________________
ORDIN
mun. Chișinău
____________                                                                                                       Nr. _______
	
Cu privire la autorizația temporară de import a medicamentelor neautorizate



În temeiul art. 11 alin. (3) din Legea nr. 153/2025 cu privire la medicamente,

O R D O N:

1. Se aprobă Regulament privind autorizarea temporară de import și utilizare a medicamentelor neautorizate în Republica Moldova, anexa.
2. Agenția Medicamentului și Dispozitivelor Medicale va:
2.1. asigura examinarea cererilor și emiterea deciziilor în condițiile Regulamentului aprobat prin prezentul ordin;
2.2. asigura publicarea pe pagina sa web oficială a registrului „Autorizații temporare pentru medicamente neautorizate”.
3. Se abrogă Ordinul ministrului sănătății nr. 395/2024 cu privire la aprobarea Regulamentului privind autorizarea importului medicamentelor și/sau materiei prime medicamentoase neautorizate.
4. Prezentul ordin intră în vigoare la data publicării în Monitorul Oficial al Republicii Moldova.
5. Controlul executării prezentului ordin se atribuie dnei Angela Paraschiv, Secretar de stat.
    
   Ministru                                                                             Emil CEBAN









Anexa
la ordinul ministrului sănătății nr. _______________

Regulament 
privind autorizarea temporară de import și utilizare a 
medicamentelor neautorizate în Republica Moldova

I. Dispoziții generale
1. Prezentul Regulament reglementează condițiile și procedura de acordare, de către Agenția Medicamentului și Dispozitivelor Medicale (în continuare – AMDM), a autorizației temporare de import și utilizare a medicamentelor neautorizate în Republica Moldova, în cazuri excepționale, prevăzute la art. 10 alin. (2) din Legea nr. 153/2025 cu privire la medicamente. 
2. Regulamentul se aplică medicamentelor care:
2.1. sunt autorizate legal în cel puțin una dintre următoarele jurisdicții: statele membre ale Spațiului Economic European (SEE), Statele Unite ale Americii, Regatul Unit al Marii Britanii și al Irlandei de Nord, Elveția, Canada, Australia, Japonia;
2.2. sunt solicitate pentru situațiile excepționale prevăzute la pct. 3 și pct. 4.
3. AMDM eliberează autorizație temporară de import și utilizare, în temeiul art. 10 alin. (2) din Legea nr. 153/2025, în următoarele cazuri:
3.1. urgență epidemiologică/pandemie - situația declarată de autoritățile competente în condițiile art. 10 alin. (2) lit. a) din Legea nr. 153/2025, caracterizată prin necesitatea asigurării imediate cu un medicament neautorizat pentru prevenirea sau controlul evenimentului epidemiologic/pandemic;
3.2. necesitate individuală a unui pacient - situația prevăzută la art. 10 alin. (2) lit. b) din Legea nr. 153/2025, determinată de lipsa unor alternative/analogi terapeutice (aceeași Denumire Comună Internațională cu aceeași doză și formă farmaceutică, autorizate și efectiv disponibile în Republica Moldova pentru un pacient concret;
3.3. indisponibilitate a unui medicament esențial - situația prevăzută la art. 10 alin. (2) lit. c) din Legea nr. 153/2025 determinată de indisponibilitatea, pe piața farmaceutică din Republica Moldova, a unui medicament al cărui Denumire Comună Internațională (DCI) figurează în lista publicată de AMDM conform pct. 5, indiferent dacă indisponibilitatea are caracter juridic sau practic, pentru care există o nevoie de sănătate publică justificată;
4. În vederea asigurării continuității tratamentului și prevenirii discontinuităților de aprovizionare a pieței farmaceutice, AMDM permite temporar importul și utilizarea medicamentelor neautorizate, în cazul:
4.1. indisponibilitate temporară a unui medicamentul autorizat – lipsa temporară pe piața Republicii Moldova a unui medicament autorizat (denumiri comerciale), cu impact asupra continuității tratamentului, atunci când nu există alte alternative terapeutice autorizate și efectiv disponibile;
4.2. imposibilitatea livrării medicamentului autorizat în ambalajul autorizat – situație în care medicamentul este autorizat și necesar pentru continuitatea tratamentului, însă, din cauza unor probleme de fabricație, ambalare, logistică, aprovizionare, distribuție sau de continuitate a lanțului de furnizare, acesta nu poate fi livrat temporar în ambalajul autorizat în Republica Moldova, dar sunt furnizate în ambalaj diferit, cu condiția menținerii aceleiași compoziții calitative și cantitative, forme farmaceutice, concentrații, căi de administrare, condiții de calitate și profil beneficiu–risc acceptabil.
5. Autorizația temporară se eliberează pentru următoarele perioade maxime:
5.1. pentru situațiile prevăzute la pct. 3 subpct. 3.1. – 6 luni;
5.2. pentru situațiile prevăzute la pct. 3 subpct. 3.2. – 3 luni per pacient;
5.3. pentru situațiile prevăzute la pct. 3 subpct. 3.3. – 12 luni;
5.4. pentru situațiile prevăzute la pct. 4 subpct. 4.1. – 6 luni;
5.5. pentru situațiile prevăzute la pct. 4 subpct. 4.2 – 6 luni, cu posibilitatea reînnoirii motivate, dacă circumstanțele care au determinat acordarea autorizației se mențin și utilizarea medicamentului rămâne justificată.
6. În sensul prezentului Regulament, medicament esențial lipsind din Nomenclatorul de stat al medicamentelor sau de pe piață, este medicamentul care:
6.1. este inclus în Lista Model OMS de Medicamente Esențiale și/sau în lista națională a medicamentelor esențiale în vigoare la data solicitării;
6.2. nu este înscris în Nomenclatorul de stat al medicamentelor la data depunerii solicitării de autorizare temporară sau nu este efectiv disponibil pe piața din Republica Moldova;
6.3. este identificat de AMDM, pe bază de DCI, ca medicament esențial lipsind din Nomenclatorul de stat al medicamentelor sau de pe piață, în lista actualizată publicată pe pagina web oficială a AMDM conform pct. 7–8.
7.	AMDM elaborează și menține, în funcție de DCI, lista medicamentelor care se regăsesc în Lista medicamentelor esențiale a Organizației Mondiale a Sănătății sau în lista națională a medicamentelor esențiale aprobată de Ministerul Sănătății, dar lipsesc din Nomenclatorul de stat al medicamentelor sau nu sunt efectiv disponibile pe piața din Republica Moldova în ultimele 6 luni. Lista constituie referința operațională pentru examinarea cererilor depuse în temeiul pct. 3 subpct. 3.3 și, după caz, pentru situațiile prevăzute la pct. 4 subpct. 4.1.
8.	Lista medicamentelor prevăzută la pct. 7 se întocmește în format electronic, se publică și se actualizează semestrial pe pagina web oficială a AMDM, fără a fi anexată nominal la prezentul Regulament.
9. Denumirile comune internaționale (DCI) din lista prevăzută la pct. 7–8 se clasifică, în funcție de impactul asupra sănătății publice, în:
9.1. Critice;
9.2. Importante;
9.3. Suportive.
10. Clasificarea pe categorii de prioritate se aprobă și se actualizează (cel puțin o dată pe an) de AMDM și se publică împreună cu lista prevăzută la pct. 7–8.
11.	În sensul prezentului Regulament existența formală a unui medicament în Nomenclatorul de stat al medicamentelor sau în Catalogul național de prețuri de producător la medicamente nu echivalează, prin ea însăși, cu disponibilitatea efectivă a acestuia pe piață.
12.	În sensul prezentului Regulament, indisponibilitatea efectivă pe piață, prevede:
12.1. lipsa stocurilor la ziua examinării cererii pentru eliberarea autorizației și confirmări despre întreruperi în proces de aprovizionare;
12.2. lipsa de importuri efective (în ultimele 6 luni).
13. Nu se acordă autorizație temporară în baza prezentului Regulament pentru:
13.1. medicamente pentru care există o alternativă terapeutică adecvată, autorizată și efectiv disponibilă în Republica Moldova, cu excepția situațiilor prevăzute la subpct. 4.1 și 4.2, în care medicamentul autorizat, dar indisponibil temporar sau livrat într-un ambalaj diferit, nu se consideră alternativă terapeutică efectiv disponibilă.;
13.2. medicamente pentru care nu se poate demonstra respectarea bunelor practici de fabricație (GMP) în jurisdicțiile prevăzute la subpct. 2.1;
13.3. medicamente destinate exclusiv studiilor clinice;
13.4. medicamente interzise sau retrase din motive de siguranță în una sau mai multe dintre jurisdicțiile menționate la subpct. 2.1.;
13.5. medicamente stupefiante sau psihotrope, în lipsa respectării regimului juridic special aplicabil acestora;
13.6. medicamente pentru care evaluarea AMDM stabilește un raport beneficiu–risc nefavorabil.
14. AMDM stabilește și alte criterii de excludere, justificate prin considerente de siguranță, sănătate publică sau lipsă de dovezi privind eficacitatea. Stabilirea criteriilor de excludere se realizează cu respectarea principiilor legalității, proporționalității și nediscriminării.





II. Procedura de eliberare a autorizației temporare de import și utilizare
15.	Inițierea procedurii de eliberare a autorizației temporare pentru medicamente neautorizate are loc, după cum urmează:
15.1. în situații de interes major de sănătate publică, procedura se inițiază la solicitarea Ministerului Sănătății sau a altor autorități competente în domeniul sănătății publice;
15.2. în situații de necesitate clinică individuală, procedura se inițiază la solicitarea personalului medical abilitat, în baza unei justificări medicale individuale, cu aprobarea conducătorului instituției medico-sanitare;
15.3. în situații de interes sistemic de sănătate publică, procedura se inițiază la solicitarea Ministerului Sănătății, Agenției Naționale de Sănătate Publică, Centrul pentru Achiziții Publice Centralizate în Sănătate, instituțiilor medico-sanitare, cu justificare de sănătate publică și referință la DCI corespunzătoare din lista actualizată publicată de AMDM.
15.4. în situația prevăzută la pct. 4 subpct. 4.2, procedura se inițiază la solicitarea deținătorului autorizației de punere pe piață, a reprezentantului local al acestuia, a operatorului economic implicat în furnizare, a instituției medico-sanitare sau a Ministerului Sănătății, însoțită de justificarea imposibilității livrării medicamentului în ambalajul autorizat și de descrierea exactă a ambalajului alternativ propus (cu prezentarea machetei, RCP și prospectului).
16. În toate cazurile, solicitantul inițial își asumă responsabilitatea pentru veridicitatea datelor medicale, tehnice și de sănătate publică prezentate pentru justificarea solicitării.
17.	Autorizația temporară de import și utilizare a medicamentelor neautorizate în Republica Moldova se eliberează de către AMDM exclusiv operatorilor economici deținători ai licenței pentru activitate farmaceutică eliberate în condițiile Legii nr. 1456/1993 cu privire la activitatea farmaceutică.
18. În situația prevăzută la pct. 4 subpct. 4.2, autorizația acoperă și importul unui medicament autorizat în Republica Moldova, furnizat temporar în ambalaj diferit de cel autorizat, cu condiția respectării cerințelor stabilite în prezentul Regulament.
19.	Procedura de eliberare a autorizației temporare se inițiază prin depunerea cererii și a dosarului complet de către operatorul economic prevăzut la pct. 17 prin intermediul sistemului informațional guvernamental „Sistemul informațional automatizat de gestionare și eliberare a actelor permisive” (SIA GEAP).
20.	Dosarul depus de operatorul economic conține:
20.1. cererea de eliberare a autorizației temporare și anexa la cerere, conform modelului aprobat prin Anexa nr. 1 la prezentul Regulament;
20.2. cererea este admisibilă formal dacă sunt prezentate cel puțin următoarele documente și informații:
20.2.1. cererea tip completată și semnată;
20.2.2. datele esențiale privind medicamentul;
20.2.3. încadrarea clară a solicitării la una dintre situațiile prevăzute la pct. 3 și pct. 4;
20.2.4. pentru situația prevăzută la pct. 3 subpct. 3.2 – consimțământul informat al pacientului sau al reprezentantului legal;
20.2.5. pentru situațiile prevăzute la pct. 3 subpct. 3.3 și pct. 4 subpct 4.1 – trimitere la DCI din lista actualizată publicată de AMDM și justificarea necesității de sănătate publică;
20.2.6. pentru situația prevăzută la pct. 4 subpct. 4.2 – documentele prevăzute la pct. 19.6 și demonstrarea caracterului temporar și excepțional al deviației de ambalaj.
20.3. pentru situația prevăzută la pct. 3 subpct. 3.1 – dispoziția sau orice alt act emis de autoritatea competentă în domeniul sănătății publice;
20.4. pentru situația prevăzută la pct. 3 subpct. 3.2 – demersul instituției medicale sau pacientului, argumentarea solicitării, date estimative despre numărul de pacienți beneficiari, aprobat de conducătorul instituției medico-sanitare sau de personal medical;
20.5. pentru situațiile prevăzute la pct. 3 subpct. 3.3 și pct. 4 subpct 4.1  – justificarea necesității de sănătate publică și trimitere la DCI din lista actualizată publicată de AMDM, după caz;
20.6. pentru situația prevăzută la pct. 4 subpct 4.2:
20.6.1. dovada că medicamentul este autorizat în Republica Moldova;
20.6.2. notificarea și explicația deținătorului autorizației de punere pe piață, a reprezentantului local sau a producătorului privind imposibilitatea temporară de livrare în ambalajul autorizat, cu indicarea motivelor;
20.6.3. descrierea comparativă a ambalajului autorizat și a ambalajului alternativ propus;
20.6.4. confirmarea că medicamentul din ambalajul alternativ are aceeași compoziție calitativă și cantitativă, aceeași formă farmaceutică, concentrație, cale de administrare, producător sau sit de fabricație autorizat și aceleași specificații de calitate ori specificații echivalente acceptabile;
20.6.5. macheta ambalajului alternativ și/sau specimenul informațiilor de pe ambalaj;
20.6.6. proiectul informației în limba română care va însoți produsul, incluzând cel puțin DCI, denumirea comercială, concentrația, forma farmaceutică, modul de administrare, condițiile de păstrare, seria, termenul de valabilitate, avertismentele esențiale și mențiunea că ambalajul diferă de cel autorizat în Republica Moldova;
20.6.7. planul de distribuție și trasabilitate pentru loturile livrate în ambalaj alternativ;
20.7. datele despre estimarea necesarului de medicamente și cantitățile incluse în cerere;
20.8. certificatul GMP emis de către un stat membru menționat în subpct. 2.1.;
20.9. declarația pe proprie răspundere precum că datele prezentate AMDM sunt veridice.
20.10. specificația la dosar conform modelului din anexa nr. 3 la prezentul Regulament
21. În termen de cel mult 3 zile lucrătoare de la înregistrarea cererii, AMDM verifică îndeplinirea condițiilor minime de admisibilitate formală.
22.	În cazul în care documentația depusă de către solicitant este incompletă, AMDM înștiințează solicitantul despre necesitatea completării documentației depuse.
23. AMDM poate solicita o singură dată completări sau clarificări ale documentației, stabilind un termen de cel mult 5 zile lucrătoare pentru prezentarea acestora; în această perioadă termenul de examinare este suspendat.
24.	În cazul în care solicitantul nu prezintă informația în termenul stabilit, AMDM respinge cererea.
25.	Evaluarea cererilor se efectuează de către Comisia internă instituită prin ordinul directorului general al AMDM.
26. În procesul de evaluare a cererilor pentru import temporar și utilizare a medicamentelor neautorizate ori pentru furnizare temporară în ambalaj diferit, AMDM este în drept să atragă experți și specialiști din domeniile relevante, în funcție de specificul medicamentului, indicațiile terapeutice și circumstanțele care justifică solicitarea.
27.	În procesul de examinare a cererilor, Comisia verifică următoarele aspecte:
27.1. existența documentului de inițiere emis de autoritatea competentă / personalul medical / instituția abilitată;
27.2. corecta încadrare a solicitării;
27.3. existența unei necesități reale și motivate;
27.4. absența alternativelor disponibile;
27.5. prezența sau lipsa medicamentului în Nomenclatorul de stat de medicamente și Catalogul național de prețuri de producător la medicamente;
27.6. pentru situația prevăzută la pct. 4 subpct. 4.2, suplimentar se verifică:
27.6.1. caracterul temporar și justificat al imposibilității de furnizare în ambalajul autorizat;
27.6.2. identitatea ori echivalența acceptabilă a medicamentului sub aspect de compoziție, formă farmaceutică, concentrație, cale de administrare și calitate;
27.6.3. riscul de confuzie generat de ambalajul alternativ și măsurile de minimizare a acestuia;
27.6.4. adecvarea informației în limba română și a măsurilor de etichetare suplimentară;
27.6.5. trasabilitatea loturilor și circuitul de distribuție.
28.	Comisia AMDM este în drept să ajusteze cantitățile de medicament solicitate în cerere, în baza analizei informației justificative.
29.	La finalul etapei de evaluare a cererilor, în baza deciziei Comisiei AMDM comunică solicitantului decizia de admitere sau de respingere, cu indicarea motivelor.
30.	Respingerea cererilor se face în cazurile prevăzute la pct. 13, precum și în următoarele cazuri:
30.1. lipsa documentației prevăzute de Regulament și lipsa completărilor furnizate la solicitarea AMDM conform termenului menționat la pct. 23;
30.2. în situația prevăzută la pct. 4 subpct. 4.2 , în cazul în care diferențele de ambalaj generează un risc semnificativ de confuzie, eroare de administrare, afectare a trasabilității ori compromitere a utilizării sigure a medicamentului și acest risc nu poate fi redus prin măsuri suplimentare;
30.3. dacă informația în limba română propusă este incompletă sau inadecvată pentru utilizarea în siguranță a medicamentului (când există discrepanțe față de Rezumatul Caracteristicilor Produsului sau prospectul de referință ori lipsesc informații esențiale privind indicațiile, dozele, contraindicațiile, avertismentele sau reacțiile adverse).
31.	Autorizația se eliberează pe termenul corespunzător situației prevăzute la pct. 5.
32. Pentru situația prevăzută la pct. 4 subpct. 4.2, autorizația stabilește în mod expres:
32.1. denumirea medicamentului și forma ambalajului alternativ autorizat temporar;
32.2. loturile sau categoriile de loturi acoperite, după caz;
32.3. perioada de valabilitate a derogării;
32.4. condițiile suplimentare de etichetare, informare și trasabilitate;
32.5. instituțiile sau categoriile de beneficiari cărora le poate fi distribuit medicamentul, după caz.
33. Pentru medicamentele esențiale încadrate la categoria „Critice”, AMDM aplică, de regulă, o procedură accelerată, cu termen total de examinare de cel mult 10 zile lucrătoare.
34. În cadrul procedurii accelerate, AMDM acceptă drept dovezi suficiente de calitate și autorizare certificările GMP și documentele de autorizare emise de autoritățile competente din UE/SEE, Statele Unite ale Americii, Regatul Unit, Elveția, Canada, Australia și Japonia, fără retestare de rutină, cu excepția cazurilor justificate prin risc.

III. Obligația de inițiere a procedurii de autorizare de import și consecințele neexecutării
35.	Pentru fiecare medicament esențial pentru care a fost emisă o autorizație temporară în temeiul prezentului Regulament, AMDM solicită deținătorului autorizației de punere pe piață sau reprezentantului acestuia să inițieze procedura de autorizare în vederea includerii medicamentului în Nomenclatorul de stat al medicamentelor și în Catalogul național al prețurilor de producător la medicamente. În special pentru medicamentele încadrate la categoria „Critice”, această obligație se aplică cu prioritate.
36.	AMDM stabilește un termen de cel mult 12 luni de la data emiterii primei autorizații temporare în care deținătorul autorizației de punere pe piață sau reprezentantul acestuia trebuie să depună dosarul pentru autorizarea medicamentului. În situațiile prevăzute la subpct. 4.2, în cazul în care, pentru același medicament, se solicită acordarea autorizației temporare în condițiile subpct. 4.2 de mai mult de două ori într-un interval de 12 luni, măsurile adoptate se prezumă a depăși caracterul temporar, iar deținătorul autorizației de punere pe piață are obligația de a iniția procedurile corespunzătoare de variație postautorizare, în conformitate cu regulamentul privind variațiile.
37.	Refuzul nejustificat sau lipsa de inițiativă constituie temei pentru restrângerea sau excluderea posibilității de a beneficia de noi autorizații de import temporar pentru același medicament, în baza deciziei AMDM.
38.	În sensul prezentului Regulament, „refuz nejustificat” privind inițierea procedurii de autorizare a medicamentului se consideră inclusiv situația în care deținătorul autorizației de punere pe piață își retrage medicamentul de pe piața Republicii Moldova sau retrage ori nu mai menține prețul aprobat, dar continuă să solicite autorizații de import temporar pentru cantități similare celor existente în perioada în care medicamentul era autorizat, inclusiv la prețuri majorate față de cele anterior aprobate.

IV. Controlul calității
39. Loturile de medicamente neautorizate, validate pentru import temporar în baza autorizației, se supun controlului oficial al calității medicamentelor efectuat de Laboratorul Controlul Calității Medicamentelor din cadrul AMDM, în conformitate cu reglementările aprobate.
40. Medicamentele însoțite de Certificat GMP emis de un stat membru menționat în pct. 2.1 sunt supuse controlului de stat preventiv.
41. AMDM dispune testări selective de lot, în funcție de istoricul de calitate al producătorului, de natura diferențelor de ambalaj și de riscurile identificate.

V. Farmacovigilență și raportare
42. Personalul medical și instituția medico-sanitară în cadrul căreia este utilizat medicamentul:
42.1. răspund de corectitudinea indicației terapeutice și a justificării clinice a solicitării;
42.2. asigură obținerea consimțământului informat al pacientului sau al reprezentantului legal, acolo unde este cazul;
42.3. monitorizează pacientul și raportează către AMDM toate reacțiile adverse suspectate și incidentele relevante;
42.4. mențin evidența completă și trasabilitatea medicamentelor utilizate în baza autorizațiilor temporare.
43.	Operatorul economic – titular al autorizației de import temporar și instituțiile medico-sanitare utilizatoare sunt responsabile de raportarea către AMDM a tuturor reacțiilor adverse suspectate și a incidentelor relevante, pe întreaga durată de valabilitate a autorizației.
44.	Frecvența minimă a raportării este următoarea:
44.1. pentru autorizațiile nominative – raport final de farmacovigilență la finalizarea utilizării medicamentului;
44.2. pentru situațiile de urgență epidemiologică/pandemie sau indisponibilitate sistemică – raport consolidat trimestrial, cu posibilitatea solicitării unor rapoarte suplimentare de către AMDM.
44.3. pentru situația prevăzută la pct. 4 subpct. 4.2 – raport consolidat privind utilizarea loturilor furnizate în ambalaj alternativ, incidentele de medicație, erorile potențiale de administrare și măsurile corective aplicate, la frecvența stabilită de AMDM, dar nu mai rar decât odată la 3 luni.
45.	Reacțiile adverse grave se notifică la AMDM în termen de cel mult 24 de ore de la luarea la cunoștință.
46.	Raportarea se realizează, de regulă, prin mijloace electronice, utilizând formularele standardizate puse la dispoziție de AMDM.

VI. Suspendare și retragere
47.	AMDM suspendă sau retrage autorizația temporară de import și utilizare a medicamentelor neautorizate în următoarele cazuri:
47.1. apariția unor reacții adverse grave neașteptate;
47.2. identificarea unor probleme de calitate ale medicamentului;
47.3. nerespectarea obligațiilor de raportare.
47.4. pentru situația prevăzută la pct. 4 subpct. 4.2, apariția unui risc semnificativ de confuzie, eroare de administrare sau afectare a trasabilității cauzat de ambalajul alternativ.
48.	Decizia de suspendare sau retragere se comunică solicitantului și se publică pe pagina web oficială a AMDM.

VII. Etichetare și informare în cazul ambalajului diferit
49.	Pe ambalajul medicamentelor importate în baza prezentului Regulament se inscripționează în limba română cel puțin:
49.1. denumirea comună internațională (DCI), forma farmaceutică și concentrația;
49.2. numărul lotului/seriei și data expirării;
49.3. condițiile de păstrare;
49.4. mențiunea: „MEDICAMENT NEAUTORIZAT – AUTORIZAȚIE TEMPORARĂ NR. AIT-YYYY-XXX”.
50. În situației prevăzute la pct. 4 subpct. 4.2, pe ambalajul secundar, pe eticheta suplimentară ori în documentul care însoțește medicamentul se indică în limba română, în mod clar și lizibil:
50.1. mențiunea: „MEDICAMENT AUTORIZAT ÎN REPUBLICA MOLDOVA, LIVRAT TEMPORAR ÎN AMBALAJ DIFERIT DE CEL AUTORIZAT”;
50.2. denumirea comercială și DCI;
50.3. concentrația, forma farmaceutică și calea de administrare;
50.4. seria, termenul de valabilitate și condițiile de păstrare;
50.5. informațiile esențiale pentru utilizarea corectă și sigură;
50.6. datele de identificare ale titularului autorizației de punere pe piață sau ale reprezentantului responsabil, după caz.
51. AMDM poate impune aplicarea unei etichete suplimentare standardizate, inserarea prospectului în limba română și alte măsuri de minimizare a riscurilor de confuzie, inclusiv limitarea distribuirii către anumite instituții sau programe, ultima măsură fiind coordonată cu Ministerul Sănătății.

VIII. Transparență și raportare
52.	AMDM publică pe pagina sa web oficială Registrul „Autorizații temporare pentru medicamente neautorizate”, cu indicarea pentru fiecare autorizație a următoarelor elemente minimale: DCI, denumirea comercială, instituția solicitantă sau utilizatoare, deținătorul autorizației, perioada de valabilitate și statutul.
53. Pentru situațiile prevăzute la pct. 4 subpct. 4.2, registrul va indica suplimentar faptul că livrarea este autorizată temporar în ambalaj diferit.
54.	AMDM elaborează anual Raportul privind aplicarea prezentului Regulament, inclusiv statistici, dificultăți de implementare și recomandări, și îl publică pe pagina web oficială până la data de 31 martie a fiecărui an.

























Anexa nr. 1
la Regulament privind autorizarea temporară 
de import și utilizare a medicamentelor neautorizate în Republica Moldova 

FORMULAR-CERERE
de acordare a autorizației temporare de import și utilizare a medicamentului
Tipul cererii (se bifează o singură opțiune):
☐ Situație de urgență epidemiologică / pandemie (pct. 3 subpct. 3.1 din Regulament)
☐ Necesitate individuală a unui pacient (pct. 3 subpct. 3.2 din Regulament)
☐ Indisponibilitate a unui medicament esențial (pct. 3 subpct. 3.3 din Regulament)
☐ Indisponibilitate temporară a unui medicament autorizat (pct. 4 subpct. 4.1 din Regulament)
☐ Imposibilitatea livrării medicamentului autorizat în ambalajul autorizat / furnizare temporară în ambalaj diferit (pct. 4 subpct. 4.2 din Regulament)
1. Date privind operatorul economic solicitant:
1.1. Denumirea completă: ........................................................
1.2. IDNO / cod fiscal: ........................................................
1.3. Sediul juridic: ........................................................
1.4. Telefon / e-mail: ........................................................
1.5. Numărul și data licenței pentru activitate farmaceutică: ........................................................
1.6. Persoana de contact responsabilă de dosar: ........................................................
2. Date privind medicamentul:
2.1. DCI: ........................................................
2.2. Denumirea comercială: ........................................................
2.3. Forma farmaceutică: ........................................................
2.4. Concentrația: ........................................................
2.5. Calea de administrare: ........................................................
2.6. Producător / sit de fabricație: ........................................................
2.7. Țara / țările în care medicamentul este autorizat: ........................................................
2.8. Numărul autorizației / documentului de autorizare, după caz: ........................................................
2.9. Cod ATC, dacă este disponibil: ........................................................
3. Încadrarea și justificarea solicitării:
3.1. Descrierea situației excepționale: ................................................................................................
3.2. Justificarea necesității medicale și/sau de sănătate publică: ................................................................................................
3.3. Alternative terapeutice autorizate și efectiv disponibile în Republica Moldova:
☐ Nu există
☐ Există, dar sunt neadecvate, din următoarele motive: ........................................................
3.4. Numărul estimativ de pacienți / beneficiari: ........................................................
3.5. Perioada estimată pentru care este necesară autorizația temporară: ........................................................
4. Informații suplimentare, în funcție de tipul cererii:
4.1. Pentru pct. 3 subpct. 3.1 din Regulament: se anexează actul emis de autoritatea competentă în domeniul sănătății publice.
4.2. Pentru pct. 3 subpct. 3.2 din Regulament: se indică datele relevante privind pacientul, justificarea clinică, tratamentele anterioare, precum și se anexează consimțământul informat al pacientului sau al reprezentantului legal.
4.3. Pentru pct. 3 subpct. 3.3 din Regulament: se indică DCI din lista actualizată publicată de AMDM și justificarea necesității de sănătate publică.
4.4. Pentru pct. 4 subpct. 4.1 din Regulament: se indică medicamentul autorizat temporar indisponibil, impactul asupra continuității tratamentului și justificarea necesității de sănătate publică.
4.5. Pentru pct. 4 subpct. 4.2 din Regulament: se descriu ambalajul autorizat și ambalajul alternativ propus, motivele imposibilității temporare de livrare în ambalajul autorizat, măsurile de minimizare a riscurilor și circuitul de distribuție / trasabilitate.
5. Date privind necesarul și cantitatea solicitată:
5.1. Cantitatea totală estimată: ........................................................
5.2. Cantitatea solicitată prin prezenta cerere: ........................................................
5.3. Unitatea de măsură / forma de prezentare: ........................................................
5.4. Justificarea cantității solicitate: ........................................................
6. Date privind prețul și referințele de preț:
6.1. Lista țărilor în care este înregistrat medicamentul și datele privind prețurile din țările respective: ........................................................
6.2. Prețul propus pentru import / achiziție: ........................................................
6.3. Moneda: ........................................................
7. Documente anexate la cerere (se bifează după caz):
☐ Cererea tip completată și semnată
☐ Actul autorității competente în domeniul sănătății publice
☐ Demersul instituției medico-sanitare / al personalului medical / al pacientului, după caz
☐ Consimțământul informat al pacientului sau al reprezentantului legal
☐ Justificarea necesității de sănătate publică
☐ Trimiterea la DCI din lista actualizată publicată de AMDM
☐ Date privind necesarul și cantitățile
☐ Lista țărilor de autorizare și date privind prețurile
☐ Certificatul GMP emis de către un stat membru PIC/S sau extrasul EUDRA GMDP
☐ Modulul 3 al dosarului în format CTD, după caz
☐ Declarația de conformitate
☐ Alte documente: ........................................................
8. Documente suplimentare obligatorii pentru situația prevăzută la pct. 4 subpct. 4.2 din Regulament:
☐ Dovada că medicamentul este autorizat în Republica Moldova
☐ Notificarea și explicația privind imposibilitatea temporară de livrare în ambalajul autorizat
☐ Descrierea comparativă a ambalajului autorizat și a ambalajului alternativ propus
☐ Confirmarea că medicamentul din ambalajul alternativ are aceeași compoziție, formă farmaceutică, concentrație, cale de administrare și specificații de calitate ori specificații echivalente acceptabile
☐ Macheta ambalajului alternativ și/sau specimenul informațiilor de pe ambalaj
☐ Proiectul informației în limba română care va însoți produsul
☐ Planul de distribuție și trasabilitate pentru loturile livrate în ambalaj alternativ
9. Declarația solicitantului:
Subsemnatul/Subsemnata declar pe propria răspundere că informațiile și documentele prezentate în prezenta cerere sunt complete, veridice și actuale, iar datele medicale, tehnice și de sănătate publică depuse pentru justificarea solicitării corespund situației reale.
De asemenea, declar că vor fi respectate condițiile stabilite prin Regulament și prin autorizația temporară emisă de AMDM, inclusiv cele privind calitatea, trasabilitatea, farmacovigilența, etichetarea și informarea în limba română, după caz.
10. Semnături:
Conducătorul operatorului economic / reprezentantul împuternicit: ........................................................
Funcția: ........................................................
Numele și prenumele: ........................................................
Semnătura: ........................................................
Data: ........................................................
Ștampila, după caz: ........................................................

	Codul  medicamentului         Medicines code
	Denumirea comercială a medicamentului        Trade name of drug
	 Forma medicamentoasă     Pharmaceutical form
	Doza         Dosage
	Divizare Package
	Cantitatea Quantity
	Preţul, valuta     Price, currency 
	Suma, valuta       Value, currency  
	Ţara producătoare 
Country of origin
	Firma producătoare Manufacturing company
	Nr.  înregistrare  în RM       number of registration 
	Data înregistrare   în RM           date of registration
	Cod               ATC
	Denumirea Comună Internaţională International Nonproprietary Name

	Total pentru achitare/ Total to be paid
	EURO
	0,00
	
	
	
	
	
	

	Vînzător / Seller

	N.P.P, semnătura/sign

Anexa nr. 3
la Regulament privind autorizarea temporară 
de import și utilizare a medicamentelor neautorizate în Republica Moldova

FIȘĂ PRIVIND AMBALAJUL DIFERIT
1. Se completează numai pentru situația prevăzută la pct. 4 subpct. 4.2 din Regulament.
2. Medicamentul autorizat în Republica Moldova:
2.1. Denumirea comercială: ........................................................
2.2. DCI: ........................................................
2.3. Forma farmaceutică și concentrația: ........................................................
2.4. Numărul autorizației în Republica Moldova: ........................................................
2.5. Ambalajul autorizat: ........................................................
3. Medicamentul propus pentru livrare temporară în ambalaj diferit:
3.1. Denumirea comercială: ........................................................
3.2. DCI: ........................................................
3.3. Forma farmaceutică și concentrația: ........................................................
3.4. Ambalajul alternativ propus: ........................................................
3.5. Seria / loturile vizate, după caz: ........................................................
4. Declarație de echivalență a produsului:
☐ aceeași compoziție calitativă și cantitativă
☐ aceeași formă farmaceutică
☐ aceeași concentrație
☐ aceeași cale de administrare
☐ același producător sau sit de fabricație autorizat
☐ aceleași specificații de calitate ori specificații echivalente acceptabile
5. Motivele imposibilității temporare de livrare în ambalajul autorizat: ................................................................................................
6. Măsuri de minimizare a riscurilor de confuzie / eroare de administrare:
☐ etichetă suplimentară în limba română
☐ prospect / informație în limba română
☐ distribuție limitată către anumite instituții
☐ instruirea personalului implicat
☐ alte măsuri: ........................................................
7. Informațiile minime în limba română care vor însoți produsul:
☐ denumirea comercială și DCI
☐ concentrația, forma farmaceutică și calea de administrare
☐ seria
☐ termenul de valabilitate
☐ condițiile de păstrare
☐ avertismente esențiale
☐ mențiunea că ambalajul diferă de cel autorizat în Republica Moldova
8. Plan de distribuție și trasabilitate: .......................................................................................
9. Numele, funcția și semnătura persoanei responsabile: .......................................................

